**Ειδική Μόνιμη Επιτροπή Προστασίας Περιβάλλοντος της Βουλής, 17/1/2018**

**“Διαχείριση ιχθυoαποθεμάτων: Η κατάσταση σήμερα, προβλήματα και προοπτικές στο πλαίσιο της βιώσιμης αλιείας”**

*Δρ. Μάνος Κουτράκης*

*Διευθυντής Ερευνών, ΕΛΓΟ - Ινστιτούτο Αλιευτικής Έρευνας, Καβάλα*

Ξεκινώντας θα ήθελα να συγχαρώ θερμά όσους είχαν την πρωτοβουλία για αυτή τη συνεδρίαση και να ευχαριστήσω θερμά για την πρόσκληση να συμβάλλω σε αυτή την προσπάθεια. Το ότι είμαστε όλοι εδώ σήμερα είναι ένα σημαντικό βήμα προς μια ολοκληρωμένη διαχείριση της αλιείας.

Είμαι εδώ ως Ερευνητής του ΙΝΑΛΕ, ως Πρόεδρος ΔΣ του Εθνικού Πάρκου ΑΜΑΘ, αλλά κυρίως ως Επιστημονικά Υπεύθυνος, από το 2017, του **Εθνικού Προγράμματος Συλλογής Αλιευτικών Δεδομένων** που σύμφωνα με Ευρωπαϊκές Οδηγίες πρέπει να συλλέγει όλα τα δεδομένα που αφορούν την επαγγελματική αλιεία, την μεταποίηση, τις υδατοκαλλιέργειες καθώς και τα κοινωνικο οικονομικά τους δεδομένα, ενώ τώρα εντάσσεται και η ερασιτεχνική αλιεία και οι επιπτώσεις στο θαλάσσιο περιβάλλον. Το έργο υλοποιείται από το 2002 και ανατίθεται από το ΥΠΑΑΤ στο ΕΘΙΑΓΕ (νυν ΕΛΓΟ) και ειδικά στο ΙΝΑΛΕ, που στη συνέχεια συμπράττει με το ΕΛΚΕΘΕ για την υλοποίηση του.

Τα επεξεργασμένα δεδομένα του έργου χρησιμοποιούνται από όλες τις χώρες μέλη της ΕΕ για τον σχεδιασμό της αλιευτικής τους πολιτικής. Όχι όμως στην Ελλάδα, *ακόμη*, καθώς δεν εφαρμόζει ή μάλλον εφαρμόζει ελλιπέστατα τον Κανονισμό, καθώς την τελευταία δεκαετία έχει υλοποιήσει μόνο 3 έτη κατά ένα μεγάλο μέρος και άλλα 3 ένα μικρό μέρος, με αποτέλεσμα να μην υπάρχουν οι αναγκαίες χρονοσειρές για την ασφαλή χρήση των δεδομένων[[1]](#footnote-1).

Παρόλα αυτά υπάρχουν επιστημονικά τεκμηριωμένες εκτιμήσεις, τόσο σε Μεσογειακό όσο και σε εθνικό επίπεδο. Γνωρίζουμε λοιπόν ότι σχεδόν όλα τα εμπορεύσιμα ιχθυοαποθέματα είναι υπό πίεση και πολλά είναι υπό κατάρρευση, καθώς έχουν ξεπεράσει το βιολογικό όριο αποκατάστασης του αποθέματος[[2]](#footnote-2): Εδώ βλέπουμε τις **εκφορτώσεις αλιευμάτων στη Μεσόγειο** από το 1970 έως σήμερα, και διαβάζω από την ιστοσελίδα της ΕΕ: «*Στη Μεσόγειο, σύμφωνα με επιστημονικές αξιολογήσεις, η μεγάλη πλειοψηφία των ιχθυοαποθεμάτων που έχουν αξιολογηθεί συρρικνώνεται και μερικά βρίσκονται στα πρόθυρα εξάντλησης. Συνολικά, μόνο το 9% των αποθεμάτων ιχθύων που έχουν αξιολογηθεί, αλιεύονται σε επίπεδα κοντά στο όριο Βιώσιμης Αλιείας. Αποθέματα όπως ο Μπακαλιάρος, η Κουτσομούρα, η Πεσκαντρίτσα και το Προσφυγάκι, αλιεύονται περισσότερο από έξι φορές υψηλότερα από τα μέγιστα όρια. Υπάρχουν διάφοροι λόγοι για την κακή κατάσταση των αποθεμάτων: ενώ η ρύπανση και η αλλαγή του κλίματος διαδραματίζουν σίγουρα κάποιο ρόλο, δεν υπάρχει αμφιβολία ότι η εκτεταμένη υπεραλίευση είναι μια από τις βασικές αιτίες».*

Ας εστιάσουμε στην Ελλάδα, όπου βλέπουμε τις **εκφορτώσεις** από το 1970, παρόμοια η τάση, αν και υπάρχουν μελέτες με υψηλότερες εκτιμήσεις. Στην επόμενες εικόνες βλέπουμε αποτελέσματα από μελέτη για όλη τη Μεσόγειο[[3]](#footnote-3) που δείχνει ότι το 88% των αποθεμάτων του Αιγαίου και το 84% του Ιονίου, από όσα έχουν μελετηθεί (δηλαδή 42 & 31 αντίστοιχα) είναι **υπεραλιευμένα.** Βλέπουμε ότι και στο Αιγαίο και στο Ιόνιο οι δείκτες δείχνουν ότι πολλά είδη είναι κάτω από το επίπεδο βιώσιμης αλιείας. Οι μεγάλοι θηρευτές στο Ιόνιο (κόκκινη γραμμή) έχουν σχεδόν εξαντληθεί.

Τα ψάρια είναι ο τελευταίος φυσικός πόρος που ο άνθρωπος εκμεταλλεύεται σε τέτοια κλίμακα και απασχολεί μια ολόκληρη παραγωγική τάξη. Ποτέ όμως δεν πρέπει να ξεχνάμε ότι είναι ένας **φυσικός πόρος**, δηλαδή με λάθος διαχείριση θα εξαφανιστεί εμπορικά, όπως έχει γίνει εδώ και δεκαετίες στον Ατλαντικό με είδη ο Γάδος, είδος παρόμοιο με τον Μπακαλιάρο. Δεν μπορεί να συνεχίζεται η αλιεία αποθεμάτων που είναι υπό κατάρρευση, ΠΡΕΠΕΙ πρώτα να πιστοποιούνται τα αποθέματα ότι μπορεί να αλιευθούν και μετά να εκπονείται σχέδιο αλιευτικής διαχείρισης.

Ας δούμε λίγο τους 3 κλάδους της ελληνικής αλιείας. Την Αλιεία με Τράτα Βυθού (Μηχανότρατες) με 258 σκάφη, την Πελαγική Αλιεία (Γρι-Γρι) που αλιεύει αφρόψαρα, με 245 σκάφη και τέλος την Μικρή Παράκτια Αλιεία με 14.443 σκάφη (95,1%). Σήμερα τα περισσότερα αλιευτικά σκάφη έχουν πολλαπλάσιες από το παρελθόν ικανότητες τόσο σε ισχύ μηχανών, όσο και σε αλιευτική ικανότητα με τη χρήση τεχνολογικών εξελίξεων, όπως τα GPS, τα ραντάρ, τα βυθόμετρα ακριβείας, κ.ά. Η **Μικρή Παράκτια Αλιεία** επιπλέον έχει και σοβαρό κοινωνικό και εθνικό ρόλο καθώς στηρίζει την οικονομία σε πολλά νησιά και απομονωμένες περιοχές. Ένας κλάδος αρκετά παραμελημένος καθώς για πολλά χρόνια δεν συμμετείχε στη λήψη αποφάσεων, τόσο σε εθνικό όσο και σε Ευρωπαϊκό επίπεδο, που ακόμη και σήμερα η Επιτροπή Περιφερειών διαπιστώνει ότι «…*η νέα ΚΑλΠ δεν συνεκτιμά πλήρως τη σημασία αλιέων μικρής κλίμακας»*[[4]](#footnote-4), ενώ η ΕΕ αναφέρει επιδείνωση των οικονομικών επιδόσεων της, σε αντίθεση με άλλους στόλους.

Φτάσαμε έτσι στο μέγιστο των εκφορτώσεων της Ελληνικής αλιείας**,** γύρω στα 1993-94 με τριπλασιασμό παραγωγής από το 1970, κυρίως εξαιτίας της τεχνολογικής εξέλιξης και από τότε έχουμε συνεχή μείωση. Για να είναι όμως οικονομικά βιώσιμη η εκμετάλλευση ενός φυσικού πόρου, πρέπει όταν μειώνεται, να μειώνεται αντίστοιχα και η εκμετάλλευση του, δηλαδή η αλιευτική θνησιμότητα, η αλιευτική πίεση όπως εκφράζεται από τη δυναμικότητα του στόλου και τον χρόνο αλιείας. Τα αλιευτικά σκάφη από το 1993 μειώθηκαν περίπου κατά 25%, κατά πολύ μικρότερο βαθμό δηλαδή από όσο μειώθηκαν οι εκφορτώσεις (~70%) που έφτασαν στα επίπεδα της δεκαετίας 1970, ενώ αυξήθηκε η αλιευτική πίεση εξαιτίας της τεχνολογικής εξέλιξης. Επίσης, έχουμε και τα «παραθυράκια» που αυξάνουν το χρόνο αλιείας, καθώς ακόμη και οι περίοδοι απαγόρευσης αλιείας έχει βρεθεί τρόπος να μην εφαρμόζονται από κάποια σκάφη, με την αιτιολογία ότι αλιεύουν στα **διεθνή ύδατα** (που όμως είναι τα ίδια πεδία που αλίευαν και πριν…). Γιατί γίνεται αυτό; Μα με την δικαιολογία, ότι «*αν δεν τα πιάσουμε εμείς, θα τα πιάσουν οι γείτονές μας*» που εκείνη την περίοδο ψαρεύουν νόμιμα. Αυτή είναι η «Τραγωδία των Κοινών»[[5]](#footnote-5), όπως την είχε περιγράψει το 1968 ο Garett Hardin: «*Όταν ένα πόρος είναι κοινός σε πολλούς τότε όλοι θα ανταγωνιστούν για να τον κατακτήσουν μέχρι να τον εξαντλήσουν*»…. ακόμη και παράνομα θα συμπληρώσω, για αυτό βλέπουμε αύξηση των κρουσμάτων παρανομίας, τόσο με πολλά υπομεγέθη ψάρια στην αγορά, όσο και σε άλλες αλιευτικές δραστηριότητες, καθώς οι ψαράδες αγωνίζονται να κρατήσουν ένα αξιοπρεπές εισόδημα.

ΠΡΕΠΕΙ λοιπόν να πάρουμε γενναίες αποφάσεις και να υιοθετήσουμε μια στρατηγική για να μειωθεί η αλιευτική πίεση, πάση θυσία, τώρα…. πριν να είναι ήδη αργά για κάποια είδη. ΠΡΕΠΕΙ να ορίσουμε **εποχικά** **περιοχές προστασίας για την αναπαραγωγή** ψαριών, αλλά πρέπει και να τα εφαρμόσουμε!! Με την κρίση, τόσο την οικονομική, όσο και το προσφυγικό, ο **έλεγχος της παράνομης αλιείας** έχει μπει σε δεύτερη μοίρα και πολύ συχνά ακούγεται ότι το λιμενικό δεν έχει καύσιμα να πάει για έλεγχο ή σε καταγγελία. Δεν μπορεί η Ελλάδα που παίρνει ένα μεγάλο ποσό για την εφαρμογή του Κανονισμού Ελέγχου της Αλιείας, να μην έχει εφόδια ή κατάλληλα εκπαιδευμένο προσωπικό. Το ίδιο και οι υπηρεσίες του ΥΠΑΑΤ που έχουν αποδυναμωθεί, τόσο σε κεντρικό όσο και σε περιφερειακό επίπεδο. Αυτό όμως δεν αποσείει τις τεράστιες ευθύνες που έχει η δημόσια διοίκηση για τις **γραφειοκρατικές αγκυλώσεις** που κάνουν σχεδόν ανέφικτη την ομαλή υλοποίηση προγραμμάτων, όπως το ΕΠΣΑΔ (και τα οποία εξάλλου χρηματοδοτούνται κατά 80% από την ΕΕ).

Θα ήθελα να κάνω ιδιαίτερη αναφορά σε ένα πρόβλημα κυρίως της **Παράκτιας Αλιείας**. Μια «σύγκρουση» που είναι επιζήμια και για τους ψαράδες που χάνουν τα αλιευτικά τους εργαλεία, τα δίχτυα και από την άλλη, αυστηρά προστατευόμενα είδη, τα **δελφίνια** που όμως σε πολλές περιοχές τρέφονται από τα δίχτυα των ψαράδων, όπως βλέπουμε εδώ στον Κόλπο Καβάλας που το ποσοστό φτάνει το 48% των σκαφών, με αποτέλεσμα να τα καταστρέφουν σχεδόν ολοσχερώς.Εδώ και χρόνια οι ψαράδες ζητούν αποζημίωση των εργαλείων τους, κατ’ αντιστοιχία αποζημιώσεων που δίνονται για καταστροφές χερσαίων προστατευόμενων ειδών, χωρίς όμως να γίνει κάτι… αν και σχεδιάστηκαν λύσεις, όπως η πιστοποίηση της ζημιάς και η αποζημίωση με κουπόνια ανταλλαγής των διχτυών και όχι με χρήματα.

Για να ρυθμιστεί η διαχείριση ενός φυσικού πόρου πρέπει να γνωρίζουμε το μέγεθός του και τις ποσότητες που αφαιρούνται. Για αυτό εφαρμόζονται και τα προγράμματα επιστημονικής παρακολούθησης. Όμως, αν και η **ερασιτεχνική αλιεία** είναι εξαιρετικά διαδεδομένη στην Ελλάδα, δυστυχώς είναι άγνωστη για τους επιστήμονες, αλλά και η μη έκδοση αδειών ερασιτεχνικής αλιείας, έδωσε το τελικό χτύπημα. Δεν γίνεται να μην υπάρχει ρύθμιση στη χρήση ενός φυσικού πόρου. Γιατί το κυνήγι έχει άδειες και μάλιστα ακριβές; Δεν είναι κυνήγι η αλιεία; Και μάλιστα πολύ πιο αποδοτικό… Και τι γίνεται με είδη που εξαντλούνται, όπως οι Ροφοί που πλήττονται από το ψαροντούφεκο; Ο Ροφός πρέπει να αλιεύεται μετά τα 65-80 εκατοστά. Ποιος θα αρκεστεί μόνο σε μια φωτογραφία και θα απελευθερώσει το σπάνιο ψάρι που έπιασε, όπως πλέον γίνεται σε πολλούς διαγωνισμούς ερασιτεχνικής ή αθλητικής αλιείας στο εξωτερικό;

Θα κλείσω με τις **λιμνοθάλασσες** τα πολύτιμα αυτά περιβαλλοντικά οικοσυστήματα, εκεί όπου η προστασία του περιβάλλοντος συμπίπτει με την αλιευτική διαχείριση και όπου οι ψαράδες είναι οι καλύτεροι σύμμαχοι και προστάτες του φυσικού περιβάλλοντος**.** Η αλιεία γίνεται στις ιχθυοσυλληπτικές εγκαταστάσεις, στατικές παγίδες οι οποίες εγκλωβίζουν ζωντανά τα ψάρια, καθώς αυτά μετακινούνται προς τη θάλασσα. Από τους Κέφαλους των ΛΘ παράγεται το φημισμένο σε όλο τον κόσμο Αβγοτάραχο (ή botarga των ιταλών). Εκεί αλιεύεται και το Χέλι που είναι επίσης υπό εξαφάνιση καθώς έχει ένα παράξενο κύκλο ζωής και μεταναστεύει στην Καραϊβική 8.000 χλμ μακριά για να αναπαραχθεί. Χτες μάλιστα ξεκινήσαμε ένα πείραμα στη Βιστωνίδα με μαρκάρισμα χελιών με δορυφορικούς πομπούς για να παρακολουθήσουμε την πορεία τους. Το μεγάλο πρόβλημα στις ΛΘ είναι οι **κορμοράνοι,** ένα αποκλειστικά ιχθυοφάγο πουλί που τρώει περίπου 0,5 κ/ημέρα. Ο πληθυσμός του έχει αυξηθεί εκθετικά σε όλη την Ευρώπη καθώς έχει επικεντρωθεί σε ανθρώπινες δραστηριότητες και τρέφεται με ψάρια όπου αυτά είναι συγκεντρωμένα, όπως στα χειμαδιά των λιμνοθαλασσών. Έχουν βρεθεί ήπιοι τρόποι αντιμετώπισης, που είναι η κάλυψη με δίχτυα των χειμαδιών το χειμώνα και η απόσυρση την άνοιξη, αλλά πρέπει να βρεθεί τρόπος αυτά να χρηματοδοτηθούν.

Το τελευταίο θέμα, όχι μόνο στις ΛΘ, είναι η **πολύ χαμηλή αξία** κάποιων αλιευμάτων. Είναι δυνατόν η Τσιπούρα των ΛΘ να προσπαθεί με ανταγωνιστεί την αξία της Τσιπούρας ιχθυοκαλλιέργειας? Ή το Μπλε Καβούρι ένα εξαιρετικής νοστιμιάς ξενικό είδος που αξίζει 10 $/kg στην Καλιφόρνια, στην Ελλάδα δεν καταφέρνει να πουληθεί ούτε 1-2 €/kg. Χρειάζεται λοιπόν μια προώθηση αυτών των προϊόντων για να πάρουν και οι ψαράδες τα χρήματα που αξίζει η παραγωγή τους!!

**Συμπερασματικά χρειαζόμαστε μια στρατηγική και στόχους για την αλιευτική διαχείριση της χώρας που θα περιλαμβάνουν:**

1. Σημαντική μείωση των αλιευτικών σκαφών με προτεραιότητα στα σκάφη μη επιλεκτικής αλιείας (μηχανότρατα), αλλά και αυτά που έχουν εξελιχθεί περισσότερο τεχνολογικά.
2. Μείωση του επιτρεπτού χρόνου αλιείας (πχ Μάιο ή Σάββατα).
3. Δημιουργία «Συμβουλίου Προστασίας Ιχθυοαποθεμάτων» από ειδικούς επιστήμονες που θα εκτιμούν τα αποθέματα, θα πιστοποιούν τη δυνατότητα αλιείας τους και θα προτείνουν άμεσα μέτρα.
4. Αξιοποίηση και εφαρμογή των αποτελεσμάτων του ΕΠΣΑΔ.
5. Καθορισμό «Περιοχών Αναπαραγωγής», εποχικά κλειστών για την αλιεία.
6. Ενίσχυση της αλιείας με παραδοσιακά εργαλεία και του αλιευτικού τουρισμού που μπορεί να βοηθήσει τους ψαράδες των τουριστικών περιοχών και παράλληλα να μειώσει την αλιευτική πίεση.
7. Εκσυγχρονισμό της αλιευτικής νομοθεσίας (υπάρχουν ακόμη σε ισχύ ΒΔ) και έλεγχοι για εφαρμογή του νόμου, ειδικά για τα ελάχιστα μεγέθη αλιευμάτων: Η γάμπαρη όμως, το πιο πολύτιμο αλίευμα δεν έχει ελάχιστο μέγεθος αλιείας και η Καραβίδα έχει 7 εκατοστά!!
8. Δημιουργία on line συστήματος έκδοσης αδειών ερασιτεχνικής αλιείας και στα εσωτερικά νερά (όπου κάνουν δωρεάν αλιευτικό τουρισμό οι βόρειοι γείτονές μας!!)
9. Ενίσχυση με εξειδικευμένο προσωπικό του ΥΠΑΑΤ και του Λιμενικού Σώματος.
10. Εγκατάσταση ανταποδοτικού συστήματος για ζημιές από θαλάσσια θηλαστικά και άλλα προστατευόμενα είδη.
11. Προώθηση αλιευτικών προϊόντων χαμηλής εμπορικής αξίας.
12. Τέλος συμμετοχή όλων των εμπλεκομένων φορέων στη διαδικασία λήψης αποφάσεων και ενημέρωση του αλιευτικού κόσμου.

Το μέλλον της αλιείας στη χώρα μας μπορεί να είναι ευοίωνο μόνο αν ψαράδες, υπηρεσιακοί παράγοντες και κεντρική διοίκηση συνειδητοποιήσουν ότι χρειάζεται μια σοβαρή, υπεύθυνη και ολοκληρωμένη διαχείριση, με άμεσες δράσεις και με δεδομένα που θα προέρχονται από την επιστημονική έρευνα και όχι με πολιτικές «πιέσεις» και συγκρούσεις.

1. Υλοποιήθηκαν: 2008 ½, 2013 ¼, 2014 ¾, 2015 ¼, 2016 ¾, 2017 ⅙ [↑](#footnote-ref-1)
2. Επίσημη Ιστοσελίδα ΕC: <https://ec.europa.eu/fisheries/cfp/mediterranean_en> [↑](#footnote-ref-2)
3. Froese, R., Garilao, C., Winker, H., Coro, G., Demirel, N., Tsikliras, A., Dimarchopoulou, D., Scarcella, G., Sampang-Reyes, A. (2016) Exploitation and status of European stocks. http://oceanrep.geomar.de/34476/ [↑](#footnote-ref-3)
4. Επιτροπή Περιφερειών: «...*η εν εξελίξει μεταρρύθμιση της ΚΑλΠ δεν συνεκτιμά πλήρως τη σημασία των παράκτιων αλιέων μικρής κλίμακας οι οποίοι λειτουργούν ως τοπικοί θεματοφύλακες της θάλασσας με γνώσεις για την τοπική ιστορική παράδοση και αποτελούν σημαντικό συνδετικό κρίκο της κοινωνικοοικονομικής ζωής στις παράκτιες πόλεις*». [↑](#footnote-ref-4)
5. Hardin G. 1968. The Tragedy of the Commons. Science, n 162, 3859. [↑](#footnote-ref-5)